CELEX: 32021D1360
Language: ro
Date: 2021-06-30 00:00:00
Title: Decizia (UE) 2021/1360 a Comisiei din 30 iunie 2021 de autorizare a Țărilor de Jos să aplice o prelungire a anumitor perioade specificate la articolele 2 și 3 din Regulamentul (UE) 2021/267 al Parlamentului European și al Consiliului [notificată cu numărul C(2021) 4640] (Numai textul în limba engleză este autentic)

16.8.2021   
               
               
                  RO
               
               
                  Jurnalul Oficial al Uniunii Europene
               
               
                  L 293/14
               
            
         DECIZIA (UE) 2021/1360 A COMISIEI
         din 30 iunie 2021
         de autorizare a Țărilor de Jos să aplice o prelungire a anumitor perioade specificate la articolele 2 și 3 din Regulamentul (UE) 2021/267 al Parlamentului European și al Consiliului
         
            
               [notificată cu numărul C(2021) 4640]
            
         
         (Numai textul în limba engleză este autentic)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2021/267 al Parlamentului European și al Consiliului din 16 februarie 2021 de stabilire a unor măsuri specifice și temporare, în contextul persistenței crizei provocate de pandemia de COVID-19, privind reînnoirea sau prelungirea anumitor certificate, licențe, permise și autorizații, amânarea anumitor controale periodice și formări periodice în anumite domenii ale legislației din sectorul transporturilor și prelungirea anumitor perioade menționate în Regulamentul (UE) 2020/698 (1), în special articolul 2 alineatul (8) și articolul 3 alineatul (4),
         întrucât:
         
                     (1)
                  
                  
                     Articolul 2 alineatul (1) din Regulamentul (UE) 2021/267 prelungește termenele pentru finalizarea de către deținătorul unui certificat de competență profesională („CCP”) a formării periodice care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021. Articolul 2 alineatul (3) din respectivul regulament prelungește valabilitatea înscrierii corespunzătoare a codului armonizat nr. 95 al Uniunii.
                  
               
                     (2)
                  
                  
                     Articolul 3 alineatul (1) din Regulamentul (UE) 2021/267 prelungește valabilitatea permiselor de conducere care în caz contrar ar fi expirat sau ar urma să expire în perioada cuprinsă între 1 septembrie 2020 și 30 iunie 2021.
                  
               
                     (3)
                  
                  
                     Prin scrisoarea din 25 mai 2021, Țările de Jos au prezentat o cerere motivată de autorizare a aplicării unei prelungiri a anumitor perioade specificate la articolele 2 și 3 din Regulamentul (UE) 2021/267. La 7 iunie 2021, Țările de Jos au furnizat informații suplimentare în sprijinul cererii lor.
                  
               
                     (4)
                  
                  
                     Prin cererea lor motivată, Țările de Jos solicită autorizarea aplicării unei prelungiri cu patru luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul dispoziției respective și al articolului 2 alineatul (3), precum și autorizarea aplicării unei prelungiri cu patru luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din regulamentul respectiv.
                  
               
                     (5)
                  
                  
                     Conform informațiilor furnizate de Țările de Jos, este probabil ca finalizarea formării periodice și certificarea acesteia, precum și înscrierea codului armonizat nr. 95 al Uniunii, să rămână imposibil de realizat în acest stat membru și după data de 30 iunie 2021, din cauza măsurilor pe care le-a luat pentru a preveni sau a limita răspândirea epidemiei de COVID-19.
                  
               
                     (6)
                  
                  
                     Potrivit Țărilor de Jos, din cauza acestor măsuri, formările periodice au trebuit să fie suspendate între 15 decembrie 2020 și 16 martie 2021. Deși, între timp, formările periodice au fost reluate, rămâne în vigoare obligația tuturor persoanelor de a păstra o distanță de 1,5 metri una față de cealaltă în orice situație dată. Întreprinderile private au pus în aplicare aceste măsuri prin intermediul unui protocol comun.
                  
               
                     (7)
                  
                  
                     Principalul efect al acestor măsuri asupra formărilor periodice este că, în prezent, numărul cursanților trebuie să fie mult mai mic în comparație cu situațiile normale. Într-adevăr, o parte considerabilă a formărilor periodice include un curs practic obligatoriu, care în prezent poate fi predat numai unor grupuri mici de cursanți. Potrivit informațiilor furnizate de Țările de Jos, această circumstanță reduce în mod semnificativ capacitatea de formare a statului membru respectiv, nepermițând, prin urmare, finalizarea la timp a formărilor periodice în cazul unui număr mare de conducători de camioane.
                  
               
                     (8)
                  
                  
                     Potrivit Țărilor de Jos, acest protocol comun va trebui să fie aplicat de întreprinderile private pe parcursul lunilor următoare, ceea ce înseamnă că limitările semnificative ale capacității de formare disponibilă pe piață vor persista în viitorul apropiat.
                  
               
                     (9)
                  
                  
                     În conformitate cu informațiile furnizate de Țările de Jos, majoritatea conducătorilor de camioane din statul membru respectiv trebuie să își reînnoiască certificatele de competență profesională (CCP) înainte de sfârșitul anului 2021. Pe baza informațiilor furnizate de autoritatea neerlandeză responsabilă cu înregistrarea formărilor (CBR (2)), 150 000 de conducători auto trebuie încă să urmeze, în medie, două cursuri de șapte ore în 2021, ceea ce se traduce printr-un total de 300 000 de cursuri care trebuie încă urmate de conducătorii de camioane din statul membru respectiv până la sfârșitul anului.
                  
               
                     (10)
                  
                  
                     În plus, pe baza datelor furnizate de Țările de Jos, un număr semnificativ de conducători de autobuz s-au confruntat cu dificultăți semnificative în ceea ce privește finalizarea formărilor lor înainte de 10 septembrie 2020, din cauza situației de izolare în care acest stat membru se afla în primăvara anului 2020. Întrucât acestor conducători de autobuz li s-a acordat o prelungire a CCP-ului în temeiul Regulamentului (UE) 2020/698 al Parlamentului European și al Consiliului (3), în prezent există aproximativ 350 000 de cursuri care trebuie încă urmate de conducătorii de autobuz, într-un interval de timp foarte limitat.
                  
               
                     (11)
                  
                  
                     În plus, în conformitate cu informațiile furnizate de Țările de Jos, ar fi foarte dificil să se reia toate formările periodice în mod ordonat. Numărul de infecții cu COVID-19 rămâne ridicat în Țările de Jos, iar majoritatea conducătorilor auto profesioniști nu au fost încă vaccinați. Pe baza informațiilor furnizate de statul membru respectiv, aceasta înseamnă că există încă infecții în rândul acestui grup de persoane sau printre contactele lor apropiate, ceea ce îi obligă să petreacă timp în concediu medical sau în carantină. Aceasta înseamnă nu doar că ei trebuie să fie înlocuiți de colegi, ci și că dispun de mai puțin timp pentru a participa la formările periodice. Experiența anterioară arată, de asemenea, că formatorii disponibili trebuie să anuleze multe zile de formare, ceea ce se întâmplă nu numai din cauza numărului mare de anulări neașteptate din partea conducătorilor auto, ci și din cauza faptului că în rândul formatorilor înșiși se înregistrează încă infecții și carantine.
                  
               
                     (12)
                  
                  
                     Potrivit Țărilor de Jos, acest stat membru lucrează la punerea în aplicare a unui sistem care să permită formarea periodică pentru reînnoirea CCP-urilor în cadrul întreprinderii, fapt ce ar permite conducătorilor auto să își urmeze formările în cadrul „universului de lucru” obișnuit. Cu toate acestea, se preconizează că certificarea necesară a acestor formatori va începe doar de la 1 iulie. În perioada următoare, se preconizează că mulți formatori și conducători auto se vor afla în vacanța de vară, întrucât ei sunt, de obicei, obligați să respecte vacanțele școlare din statul membru respectiv.
                  
               
                     (13)
                  
                  
                     Conform informațiilor furnizate de Țările de Jos, este probabil ca reînnoirea permiselor de conducere să rămână la rândul ei imposibil de realizat și după data de 30 iunie 2021, din cauza măsurilor luate pentru a preveni sau a limita răspândirea COVID-19.
                  
               
                     (14)
                  
                  
                     Pe baza informațiilor furnizate de Țările de Jos, în statul membru respectiv, CCP-urile sunt eliberate pe permisul de conducere. Pentru majoritatea conducătorilor de camioane al căror CCP ar fi expirat la 10 septembrie 2021 acest lucru ar însemna, prin urmare, că și permisele lor de conducere vor expira la aceeași dată.
                  
               
                     (15)
                  
                  
                     Potrivit Țărilor de Jos, prelungirea perioadei în care permisele de conducere ar expira în mod normal este necesară în special pentru persoanele care au nevoie de un certificat medical pentru a-și reînnoi permisul. Pe baza datelor furnizate de statul membru respectiv, în prezent există 61 687 de dosare în care Autoritatea națională de examinare din Țările de Jos așteaptă în continuare rapoarte medicale din partea medicilor sau a specialiștilor. Acest lucru se datorează faptului că un număr semnificativ de conducători auto nu pot face încă programări medicale la timp, din cauza presiunii exercitate de COVID-19 asupra sistemului de sănătate.
                  
               
                     (16)
                  
                  
                     Conform informațiilor furnizate de Țările de Jos, numărul rezultatelor pozitive ale testelor și numărul noilor spitalizări au scăzut în statul membru respectiv, iar viteza vaccinării rămâne aliniată mediei europene. Cu toate acestea, situația generală a COVID-19 în Țările de Jos este considerată în continuare îngrijorătoare, deoarece, în acest moment, 23 dintre cele 25 de regiuni neerlandeze sunt clasificate la nivelul de risc „foarte ridicat”, care reprezintă nivelul de risc cel mai ridicat. Celelalte două regiuni sunt evaluate la nivelul imediat inferior, și anume „ridicat”. Prin urmare, presiunea asupra sistemului de sănătate este încă foarte puternică. Astfel, este probabil ca măsurile luate pentru a preveni sau a limita răspândirea COVID-19 să rămână în vigoare timp de mai multe luni.
                  
               
                     (17)
                  
                  
                     Conform estimărilor Țărilor de Jos, este necesară o perioadă de patru luni pentru prelungirile solicitate astfel încât conducătorii profesioniști să-și poată desfășura cursurile de perfecționare în termenele aplicabile și pentru a permite gestionarea cursurilor amânate, astfel încât să nu se provoace perturbări majore în sectorul transporturilor.
                  
               
                     (18)
                  
                  
                     Potrivit informațiilor furnizate de Țările de Jos, majoritatea conducătorilor auto în cauză trebuie doar să finalizeze cursurile de formare pe care le începuseră deja. În consecință, prelungirile solicitate nu ar trebui să conducă la riscuri disproporționate în ceea ce privește siguranța și securitatea transporturilor.
                  
               
                     (19)
                  
                  
                     Prin urmare, este oportun ca Țările de Jos să fie autorizate să aplice o prelungire cu patru luni a perioadelor cuprinse între 1 septembrie 2020 și 30 iunie 2021, specificate la articolul 2 alineatul (1), în sensul acestei dispoziții și al articolului 2 alineatul (3), precum și la articolul 3 alineatul (1) din Regulamentul (UE) 2021/267.
                  
               
                     (20)
                  
                  
                     Țările de Jos au convenit ca prezenta decizie să fie adoptată și notificată în limba engleză,
                  
               ADOPTĂ PREZENTA DECIZIE:
         
            Articolul 1
            Țările de Jos sunt autorizate să aplice următoarele prelungiri ale perioadelor specificate la articolul 2 alineatele (1) și (3) și la articolul 3 alineatul (1) din Regulamentul (UE) 2021/267:
            
                        (a)
                     
                     
                        o prelungire cu patru luni a perioadei cuprinse între 1 septembrie 2020 și 30 iunie 2021, specificată la articolul 2 alineatul (1) din Regulamentul (UE) 2021/267, în sensul articolului 2 alineatele (1) și (3) din regulamentul respectiv; și
                     
                  
                        (b)
                     
                     
                        o prelungire cu patru luni a perioadei cuprinse între 1 septembrie 2020 și 30 iunie 2021, specificată la articolul 3 alineatul (1) din regulamentul respectiv.
                     
                  
         
            Articolul 2
            Prezenta decizie se adresează Regatului Țărilor de Jos.
         
         
            Adoptată la Bruxelles, 30 iunie 2021.
            
               
                  Pentru Comisie
               
               Adina-Ioana VĂLEAN
               
                  Membru al Comisiei
               
            
         
         
            (1)  JO L 60, 22.2.2021, p. 1.
         
            (2)  Centraal Bureau Rijvaardigheidsbewijzen.
         
            (3)  Regulamentul (UE) 2020/698 al Parlamentului European și al Consiliului din 25 mai 2020 de stabilire a unor măsuri specifice și temporare, în contextul epidemiei de COVID-19, privind reînnoirea sau prelungirea anumitor certificate, licențe, permise și autorizații, precum și amânarea anumitor controale și formări periodice în anumite domenii ale legislației din sectorul transporturilor (JO L 165, 27.5.2020, p. 10).